Finantsinspektsioon

Finantsinspektsioon (FI) on Eestis finantsjärelevalvet teostav riigiasutus.

Finantsinspektsioon on autonoomse pädevuse ja eelarvega finantsjärelevalve ja kriisilahenduse asutus, mis tegutseb Eesti riigi nimel ja on oma otsustes sõltumatu. Finantsinspektsiooni missioon on hoida usaldust finantsturu vastu, tehes avalikes huvides finantsjärelevalvet ja lahendades finantskriise.

Finantsinspektsiooni tegevust kavandab ja kontrollib nõukogu, milles on kuus liiget. Ametikoha järgi kuuluvad nõukogusse rahandusminister (kes on ka nõukogu esimees) ja Eesti Panga president. Kaks liiget nimetab ja kutsub tagasi rahandusministri ettepanekul Eesti Vabariigi valitsus, kaks liiget Eesti Panga presidendi ettepanekul Eesti Panga nõukogu. 2019. aasta veebruari seisuga on Finantsinspektsiooni nõukogu esimees rahandusminister Martin Helme, ülejäänud liikmed on Madis Müller, Rein Minka, Valdur Laid ja Veiko Tali.

Asutuse tööd juhib kolmeliikmeline juhatus, mille liikmed nimetab ametisse ja kutsub tagasi nõukogu. 2019. aasta veebruari seisuga on Finantsinspektsiooni juhatuse esimees Kilvar Kessler, teised liikmed on Andres Kurgpõld ja Andre Nõmm.

Ajalugu 
Finantsinspektsioon loodi 2002. aastal, mil ühendati Eesti Panga Pangainspektsioon, rahandusministeeriumi haldusalas tegutsenud Kindlustusinspektsioon ja Väärtpaberiinspektsioon. Vajadus luua finantssektoris ühtne järelevalve kerkis päevakorda seoses Maapanga pankrotiga 1998. aasta suvel; 9. mail 2001 võttis Riigikogu vastu finantsinspektsiooni seaduse.

Inspektsiooni juhatuse esimene esimees oli 1. jaanuarist 2002 Andres Trink. Juhatuse koosseisus olid Kristjan-Erik Suurväli, Kaido Tropp, Kilvar Kessler ja Andres Kurgpõld. 1. juulist 2002 sai juhatuse liikmeks ka Angelika Koha.

2008. aastal andis Eesti Maksumaksjate Liit Finantsinspektsioonile nimetuse Maksumaksja vaenlane.

Viited

Välislingid
 Finantsinspektsioon
 Finantsinspektsiooni aastaraamatud
 "http://www.pangaliit.ee/et/yldino/uudised/201-aktuaalset-2006-uudis6" pressiteade, 5. detsember 2006
 Sirje Niitra "Finantsinspektsioon soovitab pensioni väljavõtmist hoolega kaaluda" Postimees, 08.01.2009
 Adele Pao "Finantsinspektsioon hakkab laenude andmist terasemalt jälgima" Postimees, 25.04.2011
 "Pangaliit, Finantsinspektsioon ja Tarbijakaitseamet rõhutavad mõistliku laenamise tähtsust" pressiteade, 25. aprill 2011
 Andres Reimer "Finantsinspektsioon: Krediidipanga aktsiad müüdi kahtlusi tekitaval viisil" EPL, 11. mai 2011
 Katariina Krjutškova "Finantsinspektsioon uurib Baltika emissiooni" Äripäev, 28.06.2011
 Marge Tubalkain "Finantsinspektsioon ei saa aru, kes on Krediidipanga omanikud" Delfi, 24. august 2011

Avalik haldus
Eesti valitsusasutused
Riik